Kitab Suci Bocah nyuguhaké Anak Ilang
Ditulis déning: Edward Hughes Digambari déning: Lazarus Alastair Paterson Dibesut déning: Ruth Klassen, Sarah S. Diterjemahaké déning: Endang Supardan Diproduksi déning: Bible for Children ©2022 Bible for Children, Inc. Kowe duwé hak motokopi utawa nyithak crita iki, waton ora kanggo diedol.
Yésus bungah ngandhani wong-wong bab pangapurané Gusti Allah. Nanging para panggedhe Yahudi sambat babagan Gusti Yésus kekancan karo wong dosa. Mula, Yésus nyritakké telung crita kanggo nduduhké nèk Gusti Allah seneng nèk wong-wong dosa padha mratobat saka dosané.
Crita sing sepisanan ngenani wong sing duwé wedhus satus. Siji ilang. Sakwisé kuwi pangoné ninggalké wedhus sangang puluh sanga mau lan nggolèki wedhus sing ilang.
Pangon nggolèki lan nggolèki nganti ketemu wedhusé. Banjur dipanggul ing pundhake lan digawa mulih kanthi bungah. Dhèwèké kandha marang kanca-kancané: "Wis pada bungah- bungaha karo aku, merga wedusku sing ilang wis ketemu!"
Yésus nerangké nèk ana kabungahan gedhé ing swarga nalika siji wong dosa sing mratobat. Kanggo mratobat tegese nggetuni dosa-dosa kita - getun banjur ora nglakoni meneh!
Critané Yésus sakbanjuré yaiku bab wong wédok sing nduwé sepuluh dhuwit receh pérak, mbok menawa kabèh tabungané. Ana kedadeyan sing nggegirisi. Dhèwèké kelangan siji dhuwit recehe.
Disapu! Disapu! Disapu meneh! Wong wadon mau ngoleki ing ngendi-endi.
Pungkasane dhèwèké nemokake dhuwit recehan sing ilang. Dhèwèké seneng banget. Sampeyan bisa ngira apa sing arep dinindakake? Ya, dhèwèké ngandhani kanca-kancane kabeh!
Gusti Yésus ngandika maneh, "Ana kabungahan ing ngarsane para malaekate Gusti Allah amarga wong dosa siji sing mratobat."
Crita nomer telu sing diomongké Yésus kuwi sing paling sedhih. Iki ngomongake babagan bocah lanang sing ninggalake omahe bapake.
Ing negara adoh, bocah kasebut mbuwang- mbuwang dhuwit kanthi bodho. Saiki apa sing bisa ditindakake? Cilakane, ana paceklik. Bocah kuwi bisa mati kaliren.
Nekat amarga keluwen, bocah mau entuk pekerjaan makani babi. Nanging ora ana sing menehi panganan marang dhèwèké. Dhèwèké akhire mangan panganane babi. Kapeksa! Akhire bocahe sadar. "Mbalik menyang omah, para abdine bapaku malah mangan enak," batine.
"Kula badhe wangsul lan matur dhumateng Bapa, kula nyuwun pangapunten awit dosa kula. Kula sampun mboten pantes dados putranipun. Mugi-mugi panjenenganipun pikantuk kula dados abdi."
Nalika bocahe isih adoh, bapake weruh dhèwèké teka. Kanthi bungah, bapake mlayu marani anake sing bali. Dhèwèké ngambung bocah kasebut, lan ngrangkul.
"Bapa, kula sampun dosa, kula mboten pantes dados putra panjenengan." Bocah mau arep njaluk bapake supaya didadekno abdi. Nanging bapakne nyelani. Gawakno jubah, sandal lan cincin sing paling apik kanggo anakku. Lan nyiapno pesta sing gedhe."
Ana pesta sing gedhe amarga putrane sing ilang wis ditemokake. Gusti Yésus nyritakake crita iki amarga nuduhake carane Gusti Allah bungah nampa wong dosa sing mratobat lan manggihi Panjenengané.
Anak Ilang Crita saka Pangandikané Gusti, Kitab Suci bisa digolèki ing Lukas 15 "'Kawedharipun pangandika Paduka punika madhangi'." Jabur 119:130
Crita Kitab Suci iki nyritaaké bab Gusti Allahé awaké dhéwé sing luwar biasa, sing nitahaké kita kabèh, sing ngersaaké supaya kowé wanuh marang Panjenengané. Gusti Allah pirsa yèn awaké dhéwé wis nglakoni prakara sing èlek-èlek, sing disebut déning Gusti Allah, dosa. Ukumané dosa iku pepati, nanging Gusti Allah banget olèhé ngasihi marang kowe, mula ngirim Putrané Ontang Anting, utawa Putra sing ora ana Tunggale, asmané Yésus, supaya séda disalib. Yésus diukum sebab dosa-dosamu. Banjur Gusti Yésus wungu manèh saka séda lan kondur menyang Swarga! Yen kowé pracaya marang Gusti Yésus lan nyuwun pangapura tumrap dosa-dosamu, Panjenengané bakal maringi pangapura! Panjenengané bakal rawuh lan urip nang atimu saiki uga, lan kowé bakal urip bareng Panjenengané saklawasé. Yen kowé percaya yen iki bener, mara matura marang Gusti mengkéné: Gusti Yésus ingkang kawula tresnani, kawula pitados bilih Paduka punika Gusti, lan sampun manjalma dados manungsa supados séda kanggé nyirnaaken dosa- dosa kawula, lan sakpunika Paduka sampun gesang malih. Mugi rawuha ing gesang kawula lan apuntenana sedaya dosa kawula, supados kawula nggadhahi gesang énggal ing wekdal punika, lan bénjang badhé sesarengan kaliyan Paduka salaminipun. Mugi mitulungi kawula supados saged tansah mbangun turut dhumateng Paduka sarta gesang kagem Paduka, dados putra Paduka. Amin. Macaa Kitab Suci lan geguneman karo Gusti Yésus saben dina! Yohanes 3:16